Bloomberg: O‘zbekiston valyuta siyosatini liberallashtirmoqda

30.12.2017
AQShning moliyaviy-iqtisodiy yangiliklar boʻyicha nufuzli “Bloomberg” agentligi “O‘zbekistonda valyutaning kutilmagan tarzda 50 foiz devalvatsiya qilinishi tijoriy shartnoma tuzuvchilarning e’tiborini tortadi” deb nomlangan maqola e’lon qilib, unda Shavkat Mirziyoyev Prezident etib saylanganidan keyin O‘zbekistonning investorlar nazariga tushishini ta’minlaganini, valyuta siyosatini erkinlashtirganini yozadi.
“Islohot hukumatning xorijiy investitsiya jalb qilishga qat’iy azmu shijoatini ifoda etadi”, deb ta’kidlaydi Londondagi “Chatham House” tahlil markazining “Rossiya va Yevroosiyo” dasturi xodimi Keyt Mallinson. “Keyingi yigirma yilda O‘zbekistonda valyuta konvertatsiyasi xorijiy sarmoyadorlar uchun eng muammoli masalalardan boʻlib turgan edi”.
Uning soʻzlariga koʻra, yaqin istiqbolda ikkilik valyuta tizimini liberallashtirish iqtisodiyot uchun ayrim muammolar tugʻdirishi, jumladan, inflyatsiya oshishiga olib kelishi mumkin, lekin giperinflyatsiyaga sabab boʻlmaydi. Ijobiy jihat shuki, moliyaviy borada davlat boshqaruvi kamayadi va xususiy sektor rivoji uchun yangi imkoniyatlar ochiladi.
Moskvdagi “Macro Advisory” kompaniyasi xodimi Kris Vifer “32 million aholi yashaydigan va tashqi dunyo uchun 100 yil davomida yopiq boʻlgan O‘zbekiston salmoqli sarmoyaviy salohiyatga ega kam sonli investitsiya ob’ektlaridan” ekanini qayd qiladi. “Bu O‘zbekistonning investorlar nazariga tushishini ta’minladi. Avvalgi valyuta siyosati sarmoyadorlar uchun juda qattiq va oʻta noshaffof edi, shu bois ham mamlakatga investitsiya kam kirardi”.
Moskvadagi “Renessans Kepital” kompaniyasi iqtisodchisi Oleg Kuzminning fikricha, ushbu qaror valyuta siyosatini liberallashtirish yoʻlidagi muhim qadamdir. Bu O‘zbekistonda avvalgi yillarda kuzatilgan rasmiy va “boʻz bozorgi” ayirboshlash baholari oʻrtasidagi katta farqni qisqartirishga xizmat qiladi.
“O‘zbekistonning valyutasi boshqa asosiy mintaqaviy valyutalardan koʻproq qadrini yoʻqotdi. Siyosiy rahbariyat oʻzgarganidan keyin O‘zbekistonda muayyan yangilanishlar koʻzga tashlanmoqda, yaqinda valyutani erkinlashtirish boʻyicha qabul qilingan qarorni esa bu yoʻnalishdagi yana bir qadam deb hisoblash mumkin”.